Cantores o Awstralia yw **Rebecca St. James** (ganwyd 26 Gorffennaf 1977) sy'n cael ei hystyried yn nodedig am ei gwaith fel actor ffilm, canwr-gyfansoddwr, canwr, actor, peroriaethwr ac awdur.

Bywyd
-----

Ganwyd y gantores bop Gristnogol Rebecca St. James (Rebecca Jean Smallbone) i David a Helen Smallbone yn Sydney, Awstralia. Pan oedd yn 14 oed symudodd gyda'i rheini a'i chwaer a'i brodyr i Nashville Tennessee. Yn ogystal â bod yn gantores ac yn gyfansoddwraig geiriau caneuon y mae hefyd yn awdures ac yn actores lwyddiannus. Bu'n llafar iawn o fewn y mudiad gwrth-erthylu ac mae'n lefarydd ar ran y mudiad Cristnogol dyngarol, Compassion International. Mae'n briod gyda chyn-chwaraewr bas y grŵp Foster the People, Jacob 'Cubbie' Fink (brodor o Colorado a chenhadwr yn Ne Affrica), ac mae ganddynt ddwy ferch. Mae'n byw ar hyn o bryd yn Nashville.

Gyrfa
-----

Dechreuodd Rebecca berfformio yn Awstralia yn yr wythdegau hwyr a rhyddhaodd albwm annibynnol, *Refresh My Heart* yn Awstralia o dan yr enw Rebecca Jean. Wedi i'r teulu symud i Nashville, cafodd gynnig arwyddo gyda label ForeFront Records a newidiodd ei henw perfformio ar gais y cwmni. Rhyddhaodd ei halbwm *Rebecca St James* gyda nhw yn 1994 ac yna saethodd i enwogrwydd yn yr 1990au gyda'r albwm 'God' a *Pray*. Ers hynny, mae wedi sefydlu ei hun fel un o artistiaid cerddorol amlycaf o fewn y sin Cerddoriaeth Gristnogol Gyfoes. Enillodd wobr Grammy yn 1999 am yr Albwm Gosbel Orau gyda *Pray*. Yn 2004 ymddangosodd yn y sioe gerdd *!Hero*, sef opera roc Gristnogol a chafodd rannau mewn amrywiol ffilmiau - megis *Faith of Our Fathers* (2015) lle portreadodd ffawdheglwr o Awstralia. Chyhoeddodd hefyd sawl cyfrol Gristnogol. Ymysg ei chyhoeddiadau mae'r gyfrol ddefosiynol *40 Days with God: A Devotional Journey* (1996), *Wait For Me: Rediscovering the Joy of Purity in Romance* (a ryddhawyd yn 2002 i hyrwyddo'r sengl *Wait For Me*) a *SHE: Safe, Healthy, Empowered: The Woman You're Made to Be* (2004) a'i nofel Gristnogol gyntaf, *The Merciful Scar* (2013) a ysgrifennodd ar y cyd gyda Nancy Rue. Ymysg ei theithiau perfformio mwyaf nodedig fel artist mae *If I had One Chance to Tell You* (2006) pan fu'n teithio gyda grŵp Cristnogol arall, BarlowGirl. Rhyddhaodd sawl record gyda ForeFront Records dros y blynyddoedd cyn cyhoeddi, yn 2010, ei bod yn gadael y label ac yn bwriadu rhyddhau ei halbwm addoli nesaf gyda Beach Street/Reunion Records. Yn dilyn cyfnod hesb, dychwelodd St. James i'r stiwdio i recordio *Amazing Grace* gyda'i brodyr, Joel a Luke Smallbone o'r band *For King and Country* a rhyddhawyd y gân yn 2017. Ymunodd gyda nifer o artistiaid eraill yn ystod 2018-2019 ar y daith 'Greatest Hits Live'.

Cyfeiriedau
-----------

1. ↑  "Rebecca St. James Marries This Past Weekend In San Diego". ASSIST News Service. 26 Ebrill 2011. Archifwyd o'r gwreiddiol ar 28 Mehefin 2011. Cyrchwyd 26 Ebrill 2011.
2. ↑  "Rebecca St. James on Instagram: "Our baby GIRL is here and we are delirious with joy! Imogen (Means pure/Innocent) Watson Fink was born last Friday night and weighed 7…"". *Instagram*. Instagram. Cyrchwyd 3 February 2019.
3. ↑  "The JfH Concert Reviews and Dates: Rebecca St. James, BarlowGirl, Jadon Lavik Tour 2006". Jesusfreakhideout.com. Cyrchwyd 12 March 2011.
4. ↑  "My Utmost For His Highest: New multi-artist celebration of classic devotional book".

|  |  |
| --- | --- |
| Awdurdod | 
* WorldCat
* VIAF: 85675339
* LCCN: no95007697
* ISNI: 0000 0000 7842 4031
* GND: 128923229
* BNF: cb144618859 (data)
* BIBSYS: 2137432
* NKC: xx0058003

 |